ས། །ལོངས་སྐུ་པདྨ་དབང་ཆེན་ཏེ། །སྤྲུལ་པ་ཁྲོ་གཏུམ་གནོད་སྦྱིན་ཆེར། །བཏུད་དོ་གོང་གི་ལས་མཐའ་བཤད། །
འདིར་གནོད་སྦྱིན་ཆེན་པོ་ཙེའུ་དམར་པོར་རྒྱུད་དང་བཀའ་གཏད་གསོལ་ཁ་སོགས་གཏེར་མ་དག་སྣང་བཀའ་མ་སོགས་ཟིན་པ་ཤིན་ཏུ་ཆེ་བ་ཞིག་མཆིས་ཀྱང་ལས་མཐའ་མནན་བསྲེག་འཕང་གསུམ་ལ་སྔོན་ཆད་ཞལ་གསོལ་ཡོད་པ་ཞིག་མ་མཐོང་ཡང་། ཁྱད་ཆོས་ཚང་ཞིང་སྤྱིར་བཏང་སྔགས་གཞུང་སྤྱི་འབྲེལ་ལྟར་ལ་འགལ་བ་གང་ཡང་མེད་པ་ནི་རྒྱུད་དང་རྒྱ་བོད་གཞུང་མང་གསན་གཟིགས་མཁས་གྲུབ་གཟུ་བོར་གནས་པ་ཐམས་ཅད་ཀྱིས་མཁྱེན་འགྲོ་བ་བཞིན་གོང་ས་ཐམས་ཅད་མཁྱེན་པ་བདུན་པ་ཆེན་པོ་ཉིད་སླར་ཡང་བསྟན་འགྲོའི་མགོན་པོར་བྱོན་པ་འཇམ་དཔལ་མཚན་ཅན་གྱི་བཀའ་བཞིན་ཕྲན་ས་སྐྱ་པ་ངག་དབང་ཀུན་བློས་འདིའི་འདྲ་འབག་འཆམས་སྐུ་འདྲ་བ་ཁྱད་པར་གྱི་གཟུངས་རབ་གནས་བཅས་ཕུལ་དུས་ཀྱི་གསོལ་ཁ་དོན་འདུས་དགོས་ཚང་ཉིད་ལ་སླར་ཡང་བཞེད་པ་བསྒྲུབ་ཕྱིར་གཏོར་མའི་ལས་མཐའ་ཉུང་ཚང་རྣོ་མྱུར་འདི་ལྟར་ཞབས་འགྱུར་ཞུས་རྒྱུའི་སྦྱོར་བ་ཡི་དམ་ཆོས་སྲུང་མཆོད་གཏོར་དགོས་ཚང་གི་སྦྱོར་བ་ལྟར། དེའི་མདུན་ལྕགས་སྣོད་དུ་འབྲུ་ནག་རྗེན་ཕྱེ། དུག་ཁྲག་ཚ་བ་གསུམ་དང་ཆང་གིས་སྦྲུས་པའི་བཙན་བཤོས་གྲུ་གསུམ་ཟུར་རྩེ་ཤིན་ཏུ་རྣོ་བ། དབུས་སུ་ཆེ་བ་དང་མདུན་རྒྱབ་ཟུར་བཞིར་དེའི་ཕྱེད་ཙམ་སླེབས་པས་བསྐོར་བར་མཐེབ་ཀྱུ་དྲུག་ཅུ་རྩ་བཞི་གཅན་གཟན་ཟ་འཕྲོ་འདྲ་བ་ཁ་ཕྱིར་བསྟན་གྱིས་གཏོར་ཆུང་རྣམས་ཀྱིས་ཕྱེད་ནུབ་དུ་བསྐོར་བར་ཡུངས་དཀར་ལ་ཚེར་སྡོང་སོགས་ཟང་ཟིང་དུ་བཙུགས་ཤིང་། རྒྱུ་འཁོར་དང་། སྐྱེར་རྩང་སྲིན་མོ་འགྲོ་སོགས་གཏོར་བཟློག་སྤྱི་འགྲེ། མདའ་འུག་སྒྲོ་སྐྱེར་མདེའུ་ཟུར་གསུམ་གླང་དམར་རྒྱུས་དཀྲིས་དར་དམར་ཅན་བཙུགས་པར། ཤ་ཁྲག་ལ་སྒོག་ཚ་བ་གསུམ་སོགས་བླུག་པ་མཉྫིར་ལྟ་བུའི་ཁར་དཀྱིལ་གཏོར་གྱི་ཧེབ་སྒྲུབ་སོགས་བསྟེན་པ་བཤམས། ལིངྒ་བསྒྲལ་མཆོད་གསོལ་ཀ་སོགས་དགོས་ན་བག་ཟན་ལས་ལིངྒ་སྤྱི་འགྲེ་ལྕགས་སྣོད་དུ་བཅས་པ་དང་། དྲེགས་པ་ཕོ་རྒྱུད་དྲག་རྫས་སྐམ་ཐུན། མོ་རྒྱུད་དྲག་རྫས་རློན་ཐུན་གཉིས་མེད་རྒྱུད་ཀྱི་དྲག་རྫས་ཕུར་གྲི་སོགས་སྤྱི་འགྲེ་སྟེ་སྦྱོར་བའོ། །དངོས་གཞི་བདག་མདུན་དགོས་ཚང་དུ་བཤད་པའི་སྐྱབས་འགྲོ་ནས་བཟུང་། ཕན་བདེའི་སྦྲང་རྩི་དར་བརྟན་ཤོག །བར། དེ་ནས་སྤོས་དཀར་ཤ་ཚིལ་དུད་པ་བཤུག་སྒྲ། རྐང་གླིང་རྔ་རོལ་སོགས་འཇིགས་རྔམས་བཅས།
ཀྱཻ་གསོན་ཅིག་གཏུམ་བཙན་མཆེད་བདུན་པོ། །སྤྲུལ་པ་ཡང་སྤྲུལ་ཉིད་སྤྲུལ་བཅས། །ཁམས་གསུམ་སྲོག་བདུད་དྲག་ཤུལ་ཅན། །གདུག་ཅན་ད་ལྟ་སྒྲོལ་བར་བསྐུལ། །
ཞེས་སྙན་གསན་ཕབ་ནས། བསྒྲལ་མཆོད་ནི། གོང་གི་ལིངྒ་སྒྲོལ་ཆས་བཅས་སྒྲུབ་པོའི་མདུན་དུ་བཤམས་ལ།
ཨེ་ལས་འབྲུབ་ཁུང་གཤིན་རྗེའི་གྲང་། །ཎི་ཏྲི་སྲི་ལས་དགྲ་བགེགས་ཀུན། །སོ་སོའི་གཟུགས་བརྙན་ཉམ་ཐག་པར། །ནད་དུག་གཤེད་མས་བསྐོར་བར་གྱུར། །ཛཿརྩ་གསུམ་མཆོག་གསུམ་བདེན་པ་དང་། །ཕྱག་སྔགས་དམིགས་རྫས་རྟེན་འབྲེལ་དང་། །བདག་ཅག་དཔོན་སློབ་བདེན་པའི་མཐུས། །དམིགས་བྱ་ད་ལྟ་ཉིད་དུ་ཁུག །ཛཿཧཱུྃ་བཾ་ཧོཿ
ཞེས་ལན་གསུམ་སོགས་ཚིགས་བཅད་དང་སྤེལ།
བླ་མའི་བྱིན་རླབས་ཡི་དམ་སྲུང་། །འཁོར་འདས་དྲེག་བྱེད་སྐྱོབ་བྱེད་དང་། །རྫས་སྔགས་ཏིང་འཛིན་ཀུན་བྲལ་ཏེ། །མགོན་སྐྱབས་མེད་པ་ཉིད་དུ་གྱུར། །
ཞེས་པས་ལྷ་དབྱེ།
ཀྱཻ་གཟུ་དཔང་མཛོད་ཅིག་ཙེའུ་དམར། །ཁྱོད་ནི་སྣང་སྲིད་དྲེགས་བྱེད་བདག །དགྲ་བགེགས་འདི་ཡིས་ཉེས་པ་དང་། །བདག་གིས་མ་ཉེས་ཞལ་ལྕེ་མཛོད། །
ཅེས་པས་བསྒྲལ་བྱའི་ཉེས་པ་བརྗོད་ཅིང་སྒྲུབ་པོ་བདེན་པར་བསྒྲུབས།
ཀྱཻ་གཏུམ་རྔམས་གསོད་ལ་དགའ་བ་རྣམས། །དོ་ནུབ་ཁྱོད་ཀྱི་ལས་སྐལ་ཤར། །ནད་མཚོན་དུག་སོགས་མི་འདོད་ཀུན། །དགྲ་བགེགས་འདིར་ཕོབ་རྡུལ་དུ་རློག །
ཅེས་དང་། དགོས་ཚང་དུ་བཤད་པའི་གནོད་སྦྱིན་སྲོག་སྔགས་དེ་ལ།
སརྦ་ཤ་ཏྲཱུན་བིགྡྷཱན་མ་ར་ཡ་ཧཱུྃ་ཕཊ།
ཅེས་སྦྱར་ནས་སྐམ་རློན་ཐུན་དང་ཕུར་གྲིས་དུམ་བུར་བྱས་ལ། དེའི་རྣམ་ཤེས་རྟ་མགྲིན་གྱི་ཐུགས་ཀར་ཐིམ་པས་སྤང་གཉེན་རོ་གཅིག་གི་གོ་འཕང་དང་ལས་ངན་གསོག་པའི་རྣམ་སྨིན་རྟེན་ཤ་ཁྲག་རུས་དུམ་གྱིས་རྣམ་པར་དམར་མྱོག་དུམ་བུར་བཏང་བར་དམིགས་ནས། ཟོར་གཏོར་གྱི་མདུན་ཐོད་སྣོད་གསུམ་སོགས་སུ་བཤམས་ལ་ཁྲག་ཆང་བླུགས་ནས་གསོལ་ཁ་བྱ་བ་ནི།
ཀྱཻ་བདག་གིས་ཁྱེད་བསྐུལ་དྲག་པོས་དགྲ་བགེགས་བསྒྲལ། །ཤ་ཁྲག་དོན་སྣོད་རུས་རྐང་ཕུང་པོར་སྤུངས། །གཡང་གཞིའི་ལྷབ་ལྷུབ་རོ་སྐྲའི་བན་བུན་བཅས། །དྲེག་བྱེད་ཀུན་ཏུ་དགེས་པ་འདི་བཞེས་ཤིག །
ཅེས་གསོལ་ཁ་དང་པོ་བསྟབས། གཉིས་པ་ནི།
ཀྱཻ་དམུ་རྗེ་ལེགས་པ་གནོད་སྦྱིན་ཟངས་འདྲེན་མ། །ཙེའུ་དམར་མཆེད་བདུན་སྲས་ལྕམ་བློན་འབངས་སོགས། །སྤྲུལ་པ་ཡང་སྤྲུལ་ཉིང་སྤྲུལ་སྣང་སྲིད་བདག །བཞེས་ཤིག་དགྲ་བགེགས་ལུས་སྲོག་ལོངས་སྤྱོད་བཞེས། །
ཞེས་བསྟབས། གསུམ་པ་ནི།
ཀྱཻ་རྩ་གསུམ་མཆོག་གསུམ་བཀའ་དམ་རྗེས་དགོངས་ལ། །བདག་ཅག་མཆོད་ཡོན་ལྟོས་པར་བཅས་ཀུན་གྱི། །ཕྱི་ནང་གསང་བའི་བར་ཆད་ཀུན་ལས་སྲུངས། །ཐུན་མོང་མཆོག་བསམ་ཕྲིན་ལས་ཀུན་མཛོད་ཅིག །
ཅེས་བསྟབས། དེ་འདྲ་ཚར་གསུམ། སྤྲོ་ན་འོག་ནས་བསྐྱོར་རོ། ཟོར་སྒྲུབ་པ་ནི།
ཧཱུྃ་བདག་ཉིད་རྟ་མགྲིན་ཁྲོ་རྒྱལ་དང་། །མདུན་གྱི་དྲེགས་བྱེད་ཐུགས་འོད་ཀྱིས། །སྲིད་ཞིའི་མཐུ་སྟོབས་ཀུན་བསྡུས་ནས། །ཟོར་ཆེན་ལ་ཐིམ་དྲག་ཤུལ་བསྐྱེད། །ཀྱཻ་ཆོས་ལོངས་སྤྲུལ་པའི་རྣམ་རོལ་གྱིས། །ཟོར་ཆེན་རྫས་ཀྱི་མཐུ་བསྐྱེད་ལ། །དགྲ་བགེགས་སྲོག་ལ་མངའ་མཛད་ནས། །གང་ལ་དམིགས་པ་རྡུལ་དུ་རློག །
ཅེས་དང་།
ཨོཾ་ཧྲཱིཿཔདྨ་ཏ་ཀྲྀཏ་བཛྲ་ཀྲོ་དྷ་ཧ་ཡ་གྲཱི་ཝ་ཧཱུྃ་ཕཊ།
ཅེས་ཅི་རིགས་དང་། གོང་གི་གནོད་སྦྱིན་སྔགས་ཤམ་བུ་ཅན་ཅི་རིགས་བཟླས་མཐར།
སུཾ་ཏྲིག་རཀྴ་བྷྱོཿཐིབ་ཐིབ་ཙཀྲ་བྷྱོཿསྙིང་ཁ་རག་དུན་ཏི་བྷྱོཿཏྲི་ན་ཤིག སེ་ན་གཏུབས། ཁ་རཀ་རྦད་དུམ་བྷྱོཿབཛྲ་ར་ཏི་རཀྴ་ཙ་ཏུར་མཱ་ར་ཡ་ཧཱུྃ། གནོད་བྱེད་དགྲ་བགེགས་ཐམས་ཅད་མཱ་ར་ཡ་ཕཊ།
ཅེས་ཐུན་སྔགས་ཀྱང་ཅི་རིགས་བཅས་ཀྱིས་བསྒྲུབས་ནས་བསྐུལ་བ་ནི། རྔ་རོལ་རྐང་གླིང་བཤུག་པ་སོགས་དང་བཅས།
ཀྱཻ་འཇིགས་རུང་བཙན་གྱི་གྲོང་ཁྱེར་ན། །འཇིགས་རུང་གནོད་སྦྱིན་ཙེའུ་དམར་ཆེ། །འཇིགས་རུང་ཆོ་འཕྲུལ་སྣ་ཚོགས་བཅས། །འཇིགས་རུང་ལས་ལ་ད་བཞེངས་ཤིག །ཁྱོད་ནི་ཁམས་གསུམ་སྲོག་གི་བདག །གསོད་གཅོད་ལས་ལ་མངའ་བརྙེས་ཤིང་། །གདུག་པའི་དྲེགས་བྱེད་ཡོངས་རྗེ་སྟེ། །དོ་ནུབ་དྲག་པོའི་ལས་སྒྲུབས་ཤིག །འབར་བའི་གཏོར་ཟོར་གཉེན་པོ་འདིར། །རྫས་སྔགས་ཏིང་འཛིན་ཀུན་ཚང་གིས། །སྲིད་གསུམ་རྡུལ་དུ་རློག་ནུས་ན། །གང་ལ་དམིགས་པ་སྨོས་ཅི་དགོས། །བྷྱོཿབྷྱོཿསྡང་བའི་དགྲ་ལ་བྷྱོཿ བྷྱོཿབྷྱོཿགནོད་པའི་བགེགས་ལ་བྷྱོཿ བྷྱོཿབྷྱོཿནད་མཚོན་མུ་གེ་བྷྱོཿ བྷྱོཿབྷྱོཿབར་ཆད་ཀུན་ལ་བྷྱོཿ
ཞེས་བསྐུལ་ནས་བཟློག་པའི་དམག་དཔུང་ཆས་པའི་སྤྱན་དམིགས་བཅས།
ཀྱཻ་ཙེའུ་དམར་མཆེད་བདུན་མཐུ་མ་ཆུང་། །བཀའ་ཉན་དྲེགས་བྱེད་རྩལ་མ་ཞན། །ལས་བྱེད་ཤན་པ་བང་མ་བུལ། །དོ་ནུབ་བཟློག་བསྒྱུར་དུས་ལ་བབས། །ལོག་ལམ་འབྲིད་བྱེད་ལྷ་བདུད་བཟློག །ནད་གདོན་སྡུག་བསྔལ་ཕུང་བདུད་བཟློག །སྲིད་པར་མཚམས་སྦྱོར་ཉོན་བདུད་བཟློག །ཚེ་ལ་བར་ཆོད་འཆི་བདུད་བཟློག །དེ་ལ་སོགས་པ་བདུད་ཆེན་བཞིས། །སྣོད་ལ་སྐྱོན་གཏོར་འབྱུང་དགྲ་བཟློག །བཅུད་ལ་འཚེ་བའི་དགྲ་བགེགས་བཟློག །དེ་ལས་འཕྲོས་པའི་ལོག་འདྲེན་ཀུན། །བསྟན་འགྲོའི་འགལ་རྐྱེན་སྟེང་དུ་བཟློག །
ཅེས་པའི་མཐའ་ཞག་སྒྲུབ་གནང་ན་འདི་ཡན་གྱིས་འཐུས། འཕེན་པ་ལྟར་ན་དེ་ནས་སྒྲུབ་བོ། །དྲག་ཆས་ཕོད་ཀ་རུས་རྒྱན། སྐྲ་ཚབ་དགོས་མིན་གང་འོས། ཞྭ་ནག་རོ་སོལ་ཚིལ་ཆེན་ཐུགས་ཀར་བའི་སྣ་ཞུར་ཅན། རྡོར་དྲིལ་ཐོགས་ལ། རྔ་རོལ། རྐང་གླིང་། གཡབ་དར། ཁྲག་ཆང་འཐོར་བ། སྤོས་དཀར་ཚིལ་ཆེན་དུད་པ། གོ་མཚོན་དཔུང་བཅས་སུ་འཆའ་བའམ། ཡང་ན་རང་རང་གི་ཆ་ལུགས་དེས་འཐུས་པས་གཏོར་མ་ལྷོ་ཕྱོགས་ལ་ཞལ་བསྒྱུར་ཙམ་ལམ་འཐེན་ནས་འདི་སྐད་དོ།
།ཀྱཻ་ད་ནི་ཆོས་ཤིག་ཙེའུ་དམར། །དང་པོར་དཔལ་ཆེན་རྟ་མགྲིན་བཀའ། །བར་དུ་པདྨ་འབྱུང་གནས་བཀའ། །མཐའ་མར་ཁྱེད་སྒྲུབ་རིག་འཛིན་བཀའ། །དམ་ཚིག་རྡོ་རྗེ་མ་བཞག་གམ། །འདའ་ཀའི་བདུད་རྩི་མ་འཐུང་ངམ། །ཁས་བླང་གཡར་དམ་དྲན་གྱིས་ལ། །གདུག་ཅན་སྒྲོལ་བའི་དུས་ལ་བབས། །
ཞེས་རབ་རྙིང་ལུགས་ཀྱི་ཟོར་འཆམས་ཁུངས་ལྡན་དང་། ཡང་ན་གྲུབ་མཐའ་རང་རང་གི་བླ་མ་གོང་མའི་ཟོར་འཆམས་ཁུངས་མ་བཅས་ཕྱི་རོལ་གོམ་པ་བཞི་བཅུ་ཞེ་དགུ་ལས་མི་ཉུང་བའི་སར་སྒྲ་གཅན་ཐིབས་ཕྱོགས་དང་བསྟུན་པའམ། ཡང་ན་གང་ལ་དམིགས་པ་དེ་ཕྱོགས་སུ་གཟིགས་ལ། ཕུད་ཕོར་དུ་གསེར་སྐྱེམས་བཤམས་ཏེ།
ཧཱུྃ། བདག་ཉིད་རྟ་མགྲིན་ཐུགས་ཀ་ནས། །རཾ་ཡཾ་ཁཾ་ལས་མེ་རླུང་ཆུ། །སྤྲོས་པས་གསེར་སྐྱེམས་སྣོད་བཅུད་རྣམས། །བསྲེགས་གཏོར་བཀྲུས་སྦྱངས་སྐད་ཅིག་གིས། །བྷྲཱུཾ་ལས་རིན་ཆེན་སྣོད་མཆོག་ཏུ། །ཨོཾ་ཨཱཿཧཱུྃ་ལས་ཛ་གད་ནི། །ཁ་དོག་དྲི་རོ་ནུས་ལྡན་གྱིས། །འཁོར་འདས་མགྲོན་ཀུན་དགྱེས་བསྐྱེད་གྱུར། །ཧོ་བླ་མ་ཡི་དམ་ཆོས་སྲུང་དང་། །ནོར་ལྷ་གཞི་བདག་རིགས་དྲུག་འགྲོ། །གནོད་བྱེད་ཀུན་ཀྱང་བདུད་རྩི་འདིས། །ཚིམ་ནས་བདག་གི་དྲག་ལས་མཛོད། །
ཅེས་ཕྱོགས་བཅུར་གཏོར། མ་ཉེས་དཔང་གཟུགས།
ཧཱུྃ་དགོངས་ཤིག་སྲིད་ཞིའི་ཆོ་འཕྲུལ་རྣམས། །ཡིད་ལ་གནག་པའི་དགྲ་བགེགས་འདིས། །ཉེས་བྱས་གང་ཡིན་ཁྱེད་རྣམས་དགོངས། །བདག་གིས་མ་ཉེས་གཟིགས་སུ་གསོལ། །
ཟོར་ལམ་ཕྱེ་ཞིང་གཏོར་མ་འཕང་བ་ནི།
ཀྱཻ་ཕྱོགས་བཅུའི་དྲེགས་བྱེད་ཕོག་ཐུག་ཅན། །ཁྱེད་ལ་བདག་ནི་མི་ཟོར་བས། །རང་རང་ཕྱོགས་སུ་སྐུ་ཟུར་ལ། །ཟོར་ལམ་གཉེན་པོ་དགྲ་བགེགས་ལ། །ཕྱེས་ཞིག་མ་རུངས་འདི་དག་གིས། །བསྟན་དང་བསྟན་འཛིན་འཇིག་རྟེན་འཚེ། །བསྒྲལ་བའི་ཞིང་བཅུར་གྱུར་པ་དང་། །ཁྱད་པར་བདག་ཅག་ཡོན་མཆོད་ལ། །མ་ཉེས་ཐོ་འཚམས་དུ་མ་བྱས། །མི་ནོར་རྫས་ཀུན་མེད་པར་གྱིས། །རྣམ་ཤེས་ཆོས་ཀྱི་དབྱིངས་སུ་སྒྲོལ། །
ཞེས་ཕྱེད་གཏོར་མ་འཕེན་པ་ནི།
ཧྲཱིཿརང་ཉིད་རྟ་མཆོག་དཔལ་གྱི་མདུན། །མི་བཟད་འབྲུབ་ཁུང་ཐར་མེད་དུ། །བཀའ་ཉན་ལས་བྱེད་ཕོ་ཉ་ཡིས། །སྡང་དགྲ་གནོད་བགེགས་ཀུན་བཀུག་གྱུར། །ཀྱཻ་ད་ནི་བཀའ་དམ་དུས་ལ་དབབ། །གཏུམ་ཆེན་ཙེའུ་དམར་པོ་ཁྱོད། །མཆེད་བདུན་འཁོར་དང་བཅས་པ་ཡི། །བཀའ་ཉན་དམག་དཔུང་ད་ཆོས་ཤིག །དེ་ནི་དགྲ་ལ་བྷྱོཿ །དེ་ནི་དམག་ལ་ཕྱེས། །དམག་དཔུང་བསྐྱེད་ལ་རུ་མཚོན་ཕྱོགས། །དགྲ་བགེགས་ཐལ་བ་རྡུལ་དུ་རློག །
ཅེས་དང་གཏོར་མ་གཡས་གཡོན་དབུས་སུ་གསོར་ནས་རྟ་མགྲིན་དང་། འདིའི་སྔགས་གོང་གི་ཐུན་སྔགས་རྣམས་ཀྱི་མཐར་དམོད་པ་དང་བཅས་དྲག་ཏུ་བསྟན་ནས། གཅན་གཟན་གདུག་པ་ཅན་གྱི་པགས་པའམ། ཆོས་གོས་སོགས་ས་ལ་བརྡབ། འབྲུབ་ཁུང་གི་དམིགས་ཡུལ་རྣམས་གཏོར་མ་མེ་མཚོན་ནད་ཡམས་དུག་གི་རང་བཞིན་དེས་ཤ་འཛོག་རུས་འཛོག་ཏུ་བཏང་། རྣམ་པར་ཤེས་པ་མར་མེ་ལྟ་བུ་དེར་ཆུ་བླུགས་པ་བཞིན་ནག་ཐུམ་གྱིས་བསད་ནས་རང་དང་ཡི་དམ་ཆོས་སྐྱོང་དགྲ་བགེགས་བཅས་ཀྱི་ཐུགས་དང་སེམས་རོ་གཅིག་ཏུ་བསྲེས་ནས་གནས་ལུགས་གསལ་སྟོང་འཛིན་མེད་བློ་འདས་ཕྱག་རྒྱ་ཆེན་པོས་རྗེས་སུ་བཟུང་ནས་རང་གཞན་ཐམས་ཅད་འཕྲལ་ཡུན་གཏན་བདེར་བཀོད་པའི་དམིགས་པ་དང་། ལས་མཁན་སྤྲུལ་པ་ཡང་སྤྲུལ་སོགས་ཀྱིས་དམིགས་ཡུལ་དེའི་ཡུལ་མཁར་མི་ནོར་རྫས་གསུམ་ལ་དམག་དྲངས་ནས་ནད་མཚོན་མུ་གེའི་ཆར་བབ་སྟེ་ཏིལ་འབྲུ་ཙམ་ཡང་མེད་པར་ཟོས། དེ་དག་གི་ལེགས་ཚོགས་ཐམས་ཅད་བསྡུས་ནས་བདག་ལ་ངོ་གསོ་དང་བཅས་བྱིན་པས་ཚེ་བསོད་སོགས་རྒྱས་པར་བསམས་ནས་རྡོ་རྗེའི་ས་གཞི་རྭ་གུར་མེ་འོད་བཅས་ཀྱི་སྲུང་འཁོར་ནང་རང་ཡི་དམ་དུ་གསལ་བའི་གནས་གསུམ་དུ་ཨོཾ་ཨཱཿཧཱུྃ་དཀར་དམར་མཐིང་མདོག་གསལ་བཏབ། རྐང་རྗེས་རྣམས་རྡོ་རྗེའི་རང་བཞིན་དུ་བསམས་ནས་སྒྲུབ་ཁང་དུ་ལོག་སྟེ་མེ་ཏོག་ཆར་བཅས་བཀྲ་ཤིས་ཀྱི་ཚིག་ཅི་རིགས་བརྗོད། སང་ལྟ་བུ་གཏང་རག་གསོལ་ཁ་རྒྱས་པར་ཕུལ། ཡང་བསད་ལས་མ་ཡིན་པར་ནད་མཚོན་མུ་གེ་བཟློག་ཆེད་དུ་ཡིན་ན་གཞན་འདྲ་བ་ལས་གཏོར་མ་འཕེན་ཚེ་འབྲུབ་ཁུང་མི་བསྒོམ་པར་དམིགས་བྱ་དེ་ལ་འཕེན་པས་རང་བཞིན་གྱི་ངང་དུ་བཟློག་པར་བསམ་པ་ཙམ་ཁྱད་པར་རོ། །བརྒྱུད་ལྡན་དམ་པ་ལས་འོངས་པའི། །མན་ངག་དམ་པ་ཁྲིགས་སུ་བཀོད། །སྐྱེས་བུ་དམ་པའི་ཐུགས་བཞེད་ཀུན། །ཇི་དགོངས་དམ་པ་འགྲུབ་གྱུར་ཅིག། །།

ཀུན་དགའ